Ander misdaad	(18)
Die Hooggeregshof in Pretoria het pas twee artikels (artikel 24 en artikel 28) van die Vuurwapenbeheerwet ongrondwetlik verklaar en beslis dat alle wettige vuurwapenlisensies wat verval het of binnekort sal verval, geldig sal wees totdat die Grondwethof die artikels hersien het. Die aansoek is gebring deur die SA Jagters- en Wildbewaringsvereniging, wat ook die kostebevel in hul guns gekry het. In die uitspraak is die regering 18 maande gegee om die wet te wysig om aan die grondwetlike beginsels te voldoen. Die uitspraak, wat beteken dat ongeveer 200 000 vuurwapeneienaars of dalk nog meer nou weer wetlik in besit van hulle vuurwapens is, volg na die SAPD se arbitrêre hantering van laat aansoeke vir die hernuwing van vuurwapenlisensies tussen 2011 en 2016. Volgens die SA Jagters- en Wildbewaringsvereniging is hierdie beslissing is nie die einde van die stryd nie, maar die begin om praktiese wetgewing in werking te stel in belang van elke persoon om ‘n vuurwapen te besit.
R30 miljoen belastinggeld vir Gupta-troue
Die land steier onder die skokkende ontbloting dat R30 miljoen uit staatsfondse van die Vrystaatse regering deur geldwassery bewimpel is vir die uitspattige en omstrede Gupta-troue in 2013 by Sun City. Uit geopenbaarde eposse blyk dit dat die Vrystaatse regering o.l.v. premier Ace Magashule en voormalige LUR’e vir Landbou Mosebenzi Zwane en Mamiki Qabathe in totaal sowat R114 miljoen betaal het aan Gupta-frontmaatskappye vir die hoogsomstrede suiwelprojek by Vrede. Vandaar is die geld gesmokkel deur 'n ingewikkelde geldwasproses reguit na die sakke van die Guptas en is o.a. R30 miljoen daarvan gebruik om die vierdaelange troue van Vega Gupta en Aakash Jahajgarhia by Sun City te betaal. Vir die troue is o.m. R2,3 miljoen vir serpe, “geleentheidsdienste” van R13,9 miljoen en R13 000 vir sjokoladetruffels betaal. Die DA het nou oor die aangeleentheid kriminele klagte by die SAPD ingedien ingevolge die Wet op Voorkoming en Bekamping van Korrupte Aktiwiteite.
Die prokureur wat vir die Guptas en pres. Jacob Zuma optree, Gert van der Merwe, is betrek by 'n bedrogondersoek van R16 miljoen. Hy is blykbaar 'n gewese beskuldigde wat nou as 'n artikel 204 staatsgetuie vrywaring van vervolging soek. Dit gaan oor onregmatige tenders in Limpopo en na bewering het miljoene rand deur die trustrekening van Van der Merwe gevloei. Daar dien tans 'n hofsaak, terwyl die DA aangedui het dat ook hulle die etiese gedrag van Van der Merwe as prokureur gaan laat ondersoek.